**број:06-355-264/15-III**

На основу члана 46. Закона о локалној самоуправи (“Службени гласник РС” бр.129/07 и 83/14), члана 57. Статута општине Гаџин Хан ( “Службени лист града Ниша” бр.63/08, 31/11, 46/12 и 36/13), члана 3. став 1. Одлуке о Општинском већу општине Гаџин Хан ( “Службени лист града Ниша “, бр.83/08), одлучујући по жалби Драгољуба Дамјановића из Ниша против решења Општинске управе општине Гаџин Хан-Службе за привреду и инспекцијске послове-комуналне инспекције-грађевинско-комуналног инспектора бр. 355-384/14-IV/02 од 29.09.2014. године,

Општинско веће општине Гаџин Хан на 99. (деведестдеветој) седници одржаној дана 29. маја 2015. године, доноси

**Р Е Ш Е Њ Е**

**УСВАЈА СЕ** жалба Драгољуба Дамјановића из Ниша, ул. Д.Поповића бр.12 изјављена против решења Општинске управе општине Гаџин Хан-Служба за привреду и инспекцијске послове-грађевинско-комуналног инспектора бр.355-384/14-IV/02 од 29.09.2014.године. **ПОНИШТАВА СЕ** решење Општинске управе општине Гаџин Хан-Служба за привреду и инспекцијске послове-грађевинско-комуналног инспектора бр. 355-384/14-IV/02 од 29.09.2014. године и предмет враћа првостпеном органу на поновни поступак у коме ће поступати друго службено лице одређно од стране начелника Општинске управе општине Гаџин Хан.

**О б р а з л о ж е њ е**

Увидом у списе предмета утврђује се да је Вуковић Шиме дана 13.08.2014. године поднео Општини Гаџин Хан-Инспекцијсјкој служби, комуналној инспекцији, пријаву примљену под пословним бројем 355-384/14-IV/02, у којој тражи да инспекција изађе на увиђај и утврђивање чињеничног стања на терену у улици Владимира Тасковића бр.18 у с. Горњи Барбеш.

Навео је да у наведеној улици, од стране две породице, долази до нарушавања и оштећења јавне пшовршине – пута и немогућности проласка осталих житеља села до својих кућа и уласка у дворишта, а нарочито за време непогода и лоших временских услова и пар дана после тога, због испуштања једног дела воде кроз отворе зида или канализације на пут.

Навео је да Дамјановић Стојан на свом делу ограде, има два отвора за испуштање која директно излазе на пут и стварају огромне поплаве а попнекад из своје септичке јаме испушта и фекалије. Такође је избетонирао и направио бедем до свог зида као потпору, чиме је сузио јавни пут без ичијег одобрења и сагласности.

Даље је навео да је други господин, Дамјановић Драгољуб, избацио цев на улицу кроз коју одводи воду из купатила, а наводно је вршио дренажу, тако да сва вода излази директно на пут и до његове капије има избачене две цеви на улицу. Такође је испред свог улаза подигао пут и прилагодио га капији не водећи рачуна да ли то одговара осталим житељима. Од велике воде, један део пута до његове куће се слегнуо, а вода је ушла у подрум и направила му велику влагу које досад није било.

Записником о увиђају на лицу места од 16.09.2014. године, који је сачинио грађевинско- комунални инспектор констатује се :

-да се у улици Владимира Тасковића у Горњем Барбешу, налазе домаћинства Стојана и Драгољуба Дамјановића са леве стране изнад улице, а Драгољуб Дамјановић са плацем је изнад домаћинства Вуковић Шимета који је на нижој страни терена тј. испод улице, са десне стране према потоку званом „Дулан“ ,

-да су домаћинства Стојана и Драгољуба Дамјановића са плацевима вишља од пута за око 130-160 цм. и изнад њихових плацева су такође вишљи плацеви кроз које се слива атмосферска вода и излази на улицу кроз отворе на потпорне зидове које су поставили Стојан и Драгољуб Дамјановић. Атмосверска вода од олука Стојана Дамјановића и од дворишне чесме, кроз отворе на потпорном зиду, одлази на пут на коме нема одводног јарка и угрожава га.

-да је Шиме Вуковић, направио одводни јарак на удаљености од 70цм. од потпорног зида Драгољуба Дамјановића и то од улазне капије до краја потпорног зида Драгољуба , ширине 30-40 цм. и дубине око 20 цм., који Драгољуб затрпава не дозвољавајући да ту пролази већ хоће да одводни јарак иде средином пута, што је недозвољено.

-да увиђају нису присутни Драгољуб Дамјановић и Шиме Вуковић.

Побијаним решењем, донетим у поступку 355-384/14-IV/02 од 29.09.2014.године од стране грађевинско- комуналног инспектора Службе за привреду и инспекцијске послове Општинске управе општине Гаџин Хан, налаже се Драгољубу Дамјановићу из Ниша ул. Д.Поповића бр.12 да:

1-не испуста воду са дворишне чесме и отпадну воду од машине за прање из купатила Драгољуба Дамјановића у Г. Барбешу на улицу Владимира Тасковића у Г. Барбешу и да исту спроведе канализационим цевима у прописну водонепропусну септичку јаму .

2-рок за извршење решења је 30 дана од дана пријема решења.

Против наведеног решења жалбу је изјавио Драгољуб Дамјановић из Ниша побијајући исто у целости.

Жалба је допуштена, благовремена и изјављена од овлашћеног лица.

У жалби је је навео да решење побија јер се темељи на наводима грђевинског- комуналног инспектора који су нетачни, да инспектор Драгиша Цветковић није правилно и потпуно утврдио чињенично стање јер није улазио у двориште жалиоца што му је и сам признао у међусобном разговору. Вода из дворишне чесме и отпадна вода од машине за прање и купатила уопште не иде на улицу Владимира Тасковића у Г. Барбешу већ иде у септичку јаму. Вода која иде на улицу је изворска вода иза куће и уједно је иста од дренаже иза куће. Она се јавља само у кишном и зимском периоду.

Жалба је основана.

Увидом у списе предмета који су достављени другостпеном органу утврђује се да је поступајући по пријави Шимета Вуковића против Стојана и Драгољуба Дамјановића, грађевинско комунални инспектор дана 16.09.2014. године изашао на лице места о чему је сачинио записник, али да том приликом увиђају нису били присутни подносилац пријаве, Шиме Вуковић и лице против којег је поднета поријава, жалилац Драгољуб Дамјановић, странке у поступку.

Законом о општем управном поступку ( “Службени лист СРЈ”, бр.33/97 и 31/2001 и “Службени гласник РС”, бр.30/2010) прописано је:

члан 9. став 1: “*Пре доношења решења странци се мора омогућити да се изјасни о чињеницама и околностима које су од значаја за доношење решења*.

Такође, увидом у записник са увиђаја и у ожалбено решење, утврђује се да жалиоцу, Драгољубу Дамјановићу, иако је решењем наложено да не испушта воду са дворишне чесме и отпадну воду од машине за прање, те чињенице нису констатоване и утврђене у записнику као чињенице утврђене на лицу места а на којима се заснива решење. Чињенице су погрешно утврђене из разлога јер грађевинско- комунални инспектор није био у дворишту жалиоца.

Законом о општем управном поступку ( “Службени лист СРЈ”, бр.33/97 и 31/2001 и “Службени гласник РС”, бр.30/2010) прописано је:

члан 192 став 1: “ *На основу одлучних чињеница утврђених у поступку, орган надлежан за решавање доноси решење о управној ствари која је предмет поступка.“*

Имајући у виду да се првостепено решење побија управо из разлога непотпуно и погрешно утврђеног чињеничног стања, а да постоји и повреда поступка, неопходно је да првостпени орган у поновном поступку саслуша подносиоца пријаве као и лице против кога је пријава поднета, тј. странке у поступку и изађе на лице места у вези са наводима из пријаве, те зависно од утврђеног чињеничног стања у вези са одводом атмосферских, отпадних вода, садржаја септичке јаме и непрописно изграђеног бедема, донесе правилну одлуку у складу са свијим законским овлашћењима у року од 30 дана од дана пријема другостепене одлуке.

У складу са одредбама члана 232. став 2. Закона о општем управном постиупку донета је одлука као у диспозитиву.

Против овог решења може се покренути управни спор пред Управним судом у року од 30 дана од дана пријема истог.

ОПШТИНСКО ВЕЋЕ ОПШТИНЕ ГАЏИН ХАН

број:06-355-264/15-III

У Гаџином Хану, дана 29. маја 2015. године

ПРЕДСЕДНИК

Саша Ђорђевић